РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/416-14

24. фебруар 2015. године

Б е о г р а д

**З А П И С Н И К**

**СА 17. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 3. ДЕЦЕМБРА 2014. ГОДИНЕ**

Седница је почела у 12 часова.

Седницом је председавао председник Одбора Мехо Омеровић.

Седници су присуствовали: Љиљана Малушић, Биљана Илић Стошић, Миланка Јевтовић Вукојичић, Злата Ђерић, Сузана Шарац, Слободан Перић, Владица Димитров, Љибушка Лакатош, Аида Ћоровић, Вера Пауновић и Олена Папуга, чланови Одбора.

Седници нису присуствовали чланови Одбора: Дубравка Филиповски, Стефана Миладиновић, Биљана Хасановић Кораћ, Елвира Ковач и Сулејман Угљанин.

Седници су присуствовали и: Небојша Јокић, Министарство здравља, Владана Јовић, заменик Заштитника грађана, Наташа Мирковић, Катарина Јокић, Заштитник грађана, Драгана Ћирић Миловановић, Савет Заштитника грађана за особе са инвалидитетом и старије особе и Ивана Сања Петровић, Канцеларија Високог комесара УН за људска права.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Обележавање Међународног дана особа са инвалидитетом: представљање „Mапе пута деинституционализације у Републици Србији“ Заштитника грађана.

Чланови Одбора су једногласно ПРИХВАТИЛИ предложени Дневни ред.

**Председник Одбора** се захвалио присутнима на учешћу на седници Одбора на коме ће бити представљен документ који је припремио Заштитник грађана под називом „Мапа пута деинституционализације у Републици Србији“. Он је подсетио да је Одбор за људска и мањинска права у прошлом сазиву 28. фебруара 2013. године одржао седницу у форми округлог стола у сарадњи са Заштитником грађана на тему: Разматрање питања од значаја за унапређење положаја особа са инвалидитетом и упознавање са „Јединственим европским смерницама за прелазак са институционалне заштите на бригу и подршку у заједници“. Том приликом отворили смо у Народној скупштини дискусију о положају и правима особа са менталним сметњама које живе у посебним установама за смештај и потреби да буду укључени у породицу и друштво. Након тога, у мају прошле године Народна скупштина је усвојила Закон о правима пацијената, као и Закон о заштити лица са менталним сметњама. Он је нагласио да смо овим учинили први корак, али такође истакао потребу предузимања читавог низа различитих активности и мера на свим нивоима власти. Такође је подвукао да документ који ће бити представљен на седници Одбора треба да нам пружи јаснију слику где се Србија тренутно налази када је у питању процес деинституционализације и да нам укаже на потенцијалне правце за процес деинституционализације. Истакао је и да организовањем ове седнице желимо да обележимо Међународни дан особа са инвалидитетом 3. децембар, како бисмо указали да особе са инвалидитетом имају право на потпуно и једнако уживање свих људских права.

**Владана Јовић** је истакла да је и на данашњи дан положај особа са инвалидитетом у Републици Србији веома тежак и да се ова посебно рањива група људи суочава са низом препрека које се односе, пре свега, на приступачност, запошљавање, велики степен дискриминације, образовање. Ови проблеми су много тежи у условима економске кризе, иако већи број проблема не изискује већа финансијска средства. Она је истакла да посебну пажњу треба посветити категорији особа са инвалидитетом која је још рањивија од осталих, а то су особе са менталним сметњама. Мапа деинституционализације је документ рађен 2013-2014. године уз консултантску помоћ Драгане Ћирић Миловановић, Инес Булић, као и уз подршку Високог комесара УН за људска права и амбасаде Краљевине Норвешке. Особе са менталним сметњама су јако дуго биле изоловане и невидљиве у друштву јер су углавном биле институционализоване или смештене у породицу. Смештај у породици није им омогућавао укључење у друштво јер образовање, запошљавање и неки други сегменти друштва им нису били доступни. Најчешће, особе са инвалидитетом и особе са менталним сметњама које су смештене у породици, остају без те подршке јер породица не може да им пружи подршку или их више нема и онда се смештају у институцију. Они немају социјалне вештине како би самостално живели. Ово је слика положаја особа са менталним сметњама не само у Србији него и у другим европским земљама и оно што радује су неки позитивни кораци у последње време и у Европи и у нашој земљи. То су помаци у смислу да су државе препознале да статус ових лица није адекватан и да га треба мењати, а пре свега да ове особе треба изместити из институција и омогућити им једнак, достојан живот у заједници. Република Србија је ратификовала Конвенцију о правима особа са инвалидитетом УН и дужна је да обезбеди права гарантована овом конвенцијом, између осталог право на живот у заједници који је овом конвенцијом гарантован. Схватајући комплексност овог процеса, Европска експертска група за деинстититуционализацију је 2012. године израдила Европске смернице за процес деинституционализације који говори о неким битним сегментима у овом процесу, дају се примери и добре и лоше праксе, али се не дају конкретна решења за сваку земљу. Мапа пута је документ који се ослања на наведене смернице, али и идентификује стање у Репубици Србији и даје одређене предлоге како да се проблеми превазиђу и који су изазови у овом процесу. Најбитније у овом процесу јесте да се постигне опште разумевање овог процеса и потребе деинституционализације. Она је истакла да још увек не постоје јасни, конкретни планови за реорганизовање ових институција, недовољна је укљученост свих органа јавне власти и јавних служби у овај процес, постоји отпор према променама и проблем координације свих релевантних органа, пре свега у области припреме овог пута и процеса, а потом и у примени и извршењу овог задатка. У том смислу, важно је направити један стратешки документ, план, којим треба да буду обухваћени сви релевантни органи, а не само сектор социјалне заштите, јер ово је мултисекторски процес и проблем. То треба да буде заједнички документ Владе који ће препознати јасну улогу сваког од битних учесника процеса. Поред релевантних државних органа и јавних служби, потребно је укључити и невладин сектор, комуницирати са корисницима, њиховим породицама и свима онима којих се овај процес тиче, успоставити структуру координације и у припреми документа и у праћењу примене овог документа. Заштитник грађана је у Мапи пута дао један предлог могуће координације, која подразумева хоризонталну и вертикалну координацију између свих актера у овом процесу и образовање координационог тела Владе које би било састављено од највиших државних функционера, представника органа који су задужени за овај процес, а да се потом на нижем нивоу, формира пројектна група за деинституционализацију која ће поред стручњака из ресорног министарства имати стручњаке из датих области цивилног друштва, тј. експерте. На локалном нивоу, у јединицама локалне самоуправе, предлог је да се направе локални тимови за спровођење овог процеса јер је јако битно да ови тимови осигурају да планиране реформе буду препознате и прихваћене на локалном нивоу са свих аспеката. Овде се предвиђа и могућност формирања неформалне платформе за деинституционализацију. У овом документу Заштитник грађана се највише бавио старијим особама са менталним сметњама, али унутар њега ће бити и мапа пута за све друге области деинституционализације, односно и за сва друга лица, и децу и старе. Да би се овај процес планирања извршио како треба, битно је утврдити процену стања у конкретној области, а Заштитник грађана се суочио са тиме да не постоје подаци о особама са инвалидитетом, како о онима у институцијама, тако ван институција, или су они међусобно неусклађени. Треба урадити и анализу свих ресурса које имамо, финансијских, материјалних и људских, и према томе утврдити даљи план развоја ових ресурса што би опет био део ове стратегије. Након припреме овог документа треба израдити акционе планове. Тренутно не постоји ни један акциони план за реструктурирање, односно гашење било које специјализоване установе. У том смислу би се могло почети са пилот пројектима у оним институцијама где су утврђене највеће повреде права и где је најхитније изместити кориснике. Поред планова за гашење институција, потребно је предвидети планове за формирање услуга у локалу. Србија је 2011. године донела Закон о социјалној заштити и предвидела је могућност стварања услуга у заједници које би омогућиле особама са инвалидитетом, односно са менталним сметњама, њихово пуно укључивање. Проблем се јавља у примени из два разлога. Први, да би се ова лица укључила у живот у заједници није довољан социјални приступ, већ је потребно имати и политике области запошљавања, образовања, укључивања у културну и друге сфере живота, дакле све оне спекте на које сви други грађани имају право и могућност да користе. Друго, овим законом услуге за живот у заједници су спуштене на локални ниво, али овај процес деинституционализације није праћен финансијским средствима и није одржив, а најчешће су ови сервиси били пројектног типа и финансирани од стране донаторских средстава. Такође је потребно ревидирати примену различитих других прописа који су у области унапређења положаја особа са инвалидитетом корак напред, али у примени се нису показали у свом пуном капацитету. Када је реч о особама са менталним сметњама, постојећи правни основ за одузимање пословне способности није усклађен са европским стандардима, посебно његова примена. Најчешће се ова лица потпуно лишавају пословне способности што не би требало. Такође је потребно утврдити и обезбедити ефикаснију заштиту лица која се налазе под старатељством кроз омогућавање чешће ревизије ових поступака и њихову могућност да оспоравају старатељство или начин на које се оно обавља. Имамо и неке прописе као што је Закон о запошљавању особа са инвалидитетом који у пракси није до краја заживео и најчешће послодавци ову своју обавезу, уместо запошљавањем ових особа, испуњавају уплаћивањем пенала у фонд који је предвиђен за унапређење ове области. Оно што је такође проблем у примени прописа јесте доношење нових прописа из различитих других области који угрожавају примену прописа којима се унапређује положај особа са инвалидитетом. Као пример је навела Закон о буџетском систему где политика рестриктивног запошљавања у јавном сектору није довољно развијена, те су најчешће трпеле особе са инвалидитетом или услуге и сервиси обезбеђени овим особама, деци или неким рањивим групама, што је на крају превазиђено, али је било месеци када су те услуге биле оспорене. Потребно је подржати развој ових услуга у оквиру заједнице, на принципу потребе корисника. Јако битно у овом процесу јесте одрживост, а то значи обезбедити средства за реструктуирање и за нове услуге, а често то значи да старе услуге треба на неки начин редефинисати, уредити на нови начин и потребно је кроз стратегију обезбедити односно идентификовати средства која ће бити опредељена на националном и локалном нивоу. Оно чега морамо бити свесни јесте да ће у првом моменту овај процес изискивати двоструке трошкове јер затварање установе мора ићи паралелно са стварањем и развојем сервиса. За ту намену могу се користити извори финансирања кроз ИПА фондове или нека друга донаторска средства. У овом тренутку ово је врло деликатан процес зато што више од 50% корисника ових услуга су више од 10 година смештени у ове установе и чињеница да је њима све то време било ускраћено да доносе одлуке о свом животу. Због тога планове за измештање корисника из установа треба правити појединачно, што значи да сваки појединац мора имати свој план који ће препознати његову особеност, његове жеље и потребе. Треба избегавати серијске приступе и имати у виду погубне утицаје институционализације, омогућити овим лицима да се упознају са местом где ће живети, са људима са којима ће живети, помоћи им уз помоћ других особа са инвалидитетом који живе у заједници да превазиђу овај трауматичан прелазак. Паралелно са спровођењем ових процеса потребно је да се информише јавност и да се објасни потреба и значај оваквих процеса. Оно што је такође важно јесте праћење овог процеса и евалуација. Свака реформа је дуготрајна и дешавају се проблеми у извршењу резултата који су планирани, због ризика који су увек неминовни или непланирани и да би процес био планиран како треба мора постојати одређена евалуација резултата. Стратегија треба да препозна и ове активности, треба да идентификује носиоце ових активности, како унутрашње тако и спољне, треба да одреди јасне индикаторе за резултате како би били мерљиви.

**Председник Одбора** је истакао да сматра да Мапа пута као могући начин спровођења деинституционализације, јасно и прецизно даје пресек стања, као и преглед активности које је потребно обезбедити у наредном периоду. Из ње проистичу јасни задаци за све институције нашег система. Он је истакао да је на жалост помањкање новчаних средстава за овај озбиљан и тежак посао, велики проблем који може довести до застоја у ономе што је потребно урадити. Нагласио је да сматра да је Мапа пута за народне посланике и чланове одбора који се баве питањем људских права важан документ који може послужити као упутство како и на који начин посланици у Народној скупштини, али и у својим срединама, могу да утичу на извршну власт да се што пре приступи изради стратегије која би била кровни документ. Наравно да ће то бити тежак посао. Међутим, пре 10-ак година родитељи су скривали сопствену децу која су имала ове проблеме и до данас се доста тога променило и доста смо урадили као држава и као друштво, кроз институције, да они постану равноправни грађани. Наравно да је то још увек недовољно и да морамо да покажемо спремност да тим људима помогнемо, да их извучемо из установа у које су смештене и да им се обезбеди природно окружење. Он је истакао да верује да ћемо кроз праћење овога што је Заштитник грађана назвао Мапом пута, бити у прилици да кроз питања према Влади, кроз заказивање седница, кроз неке друге одборе, покрећемо ова питања и стално подсећамо и Владу и владине институције на оно што морамо да радимо.

**Аида Ћоровић** је нагласила да je као дугогодишња активисткиња цивилног сектора пре петнаестак година ангажована од стране Хендикеп интернешенела, где је требало да буде спољни координатор и помогне хуманитарним организацијама у Новом Пазару. Постигли су да значајно повећају видљивост особа са инвалидитетом, посебно особа ометених у развоју. Од тада је драматично промењена слика у јавности, макар што се тиче Новог Пазара, Тутина, Сјенице и Рашке јер је и са њима радила. То су ствари које у крајњој линији не изискују превише новца, већ добру вољу и посвећеност. Подсетила је да је прекосутра светски дан волонтера и да би било добро да се са данашње седнице пошаље апел тј. препорука да се ова два датума споје, јер су кључно везана. Препоручила је да се уколико је технички могуће једном месечно организује нека врста сајма која би подигла видљивост пре свега ментално недовољно развијених особа. Предложила је да и посланици прихвате волонтирање, макар једном у неколико месеци, чиме би се додатно скренула пажња грађана на сличне проблеме. То би био добар импулс који би дао пример младима да се укључе и волонтирају како би помогли особама са инвалидитетом и особама ометеним у развоју као што многе земље одавно чине.

**Председник Одбора** је истакао да ћемо имати могућност кад будемо утврђивали план рада за 2015. годину разматрамо и овај предлог.

**Љиљана Малушић** је истакла неопходност приступања проблемима са практичне стране наводећи проблеме породица где оба родитеља раде и неопходно је постојање персоналног асистента који би водио рачуна о детету са инвалидитетом. Међутим ту се опет поставља проблем финансија, те је указала на неопходност обраћања свим фондовима који би могли да помогну.

**Миланка Јевтовић Вукојичић** се захвалила на достављеној Мапи пута која се односи на деинституционализацију у Републици Србији. Нагласила је да су и до сада начињени неки кораци који се тичу особа са инвалидитетом иако они ни у ком случају нису довољни. Истакла је да је постигнута видљивост ових особа у нашем друштву као и да су разбијене предрасуде и стереотипи. Што се тиче развијања услуга, оне су и те како важне и треба их развијати од локалног нивоа који је база. Нагласила је да је у 71. општини развијена услуга дневног боравка за децу и младе са инвалидитетом, а међу њима су и деца са сметњама у менталном развоју. У Прибоју постоји Удружење родитеља деце са сметњама у менталном развоју. Оно ради и пружа услугу дневног боравка што је значајна подршка родитељима који имају децу са тим степеном инвалидитета. Нагласила је постојање активног партнерства између институција система и невладиног сектора, односно цивилног друштва. Свакако да то партнерство треба унапређивати и развијати, али је оно важно јер проблеме особа са инвалидитетом најбоље знају лица која о њима брину. Нагласила је да је у 37. јединица локалне самоуправе успостављена услуга помоћи у кући лицима са менталним сметњама. Законом о социјалној заштити из 2011. године забрањен је смештај деце до три године у установе система социјалне заштите, али недостатак је још увек мали број хранитељских породица које су заинтересоване за смештај деце са менталним сметњама. Неопходна је умреженост свих система, не само система социјалне заштите, већ и система здравствене заштите, образовања као и медија. Кроз умреженост система свакако да се може постићи велики корак напред у побољшању квалитета живота ових лица.

**Биљана Илић Стошић** је предложила да се убаци у План рада за 2015. годину посета Заводу за збрињавање одраслих са поремећајем у развоју у Крагујевцу „Мале пчелице“. То је завод који има преко 1000 штићеника и то би био пример добре праксе где би могло и да се волонтира.

**Драгана Ћирић Миловановић** jе потврдила потребу да се ово питање разматра управо на седици овог одбора, јер то јесте питање људских права, а не питање доброчинства и сажаљења. Процес деинституционализације је једини пут ка потпуној превенцији даљег нечовечног поступања. Живот у условима иза затворених врата јесте нешто што није достојно човека и ти људи имају права да живе као и сви остали. **Владана Јовић** је напоменула да није само новац оно што смета у овом процесу. Често су проблем неусклађени прописи. Она је навела пример Крагујевца и Чачка јер су то општине које су обезбедиле сервисе, али су истакли као велике проблеме нормативну неусклађеност. Закон о јавним набавкама често је проблем удружењима која су најчешће носиоци ових услуга. Такође, имају проблем код лиценцирања услуга. Стога сматра да би била добра идеја да посланици, уместо волонтирања, сазнају шта су проблеми општина везано за законодавни оквир, где они заиста могу да допринесу врло много у усклађивању овог проблема.

**Владица Димитров** се надовезао на речи заменице Заштитника грађана истакавши да није проблем само у нормативним актима већ пре свега у новцу. Стратегије се доносе, али се не поштују до краја. Проблем је што су стратегије донешене али нису финансијски испраћене. Навео је пример из своје општине, Димитровграда, која је далеко од Београда. 2006. године су кренули дневни боравци у Србији и тада је први пут започето мапирање лица која су била фактички сакривена у кућама. Постојало је доста пројеката, финансијских средстава, углавним из Министарства за рад и социјалну политику која су била намењена томе. Постојала је стратегија да се крене у процес деинституционализације, међутим у томе се стало. Они су као општина кренули и од дневног боравка развијали разне услуге као што су инклузивне радионице, где је практично помоћ у инклузији за те особе које су ометене у развоју била у предшколском узрасту, те Центар за хипорехабилитацију где се првенствено помагало аутистичним особама и Центар за едукацију. Општина је финансирала један део, а други део је финансиран из страних пројеката и један из националних пројеката до тренутка када држава више није имала пара. Сама стратегија без финансијске подршке је неодржива. То се десило у већини општина које су кренуле да раде и сада имамо ситуацију да не раде дневни боравци, а помоћ у кући се финансира из пројеката повремено. Дакле, стратегија коју прати финансијска основа може да створи један систем одрживости који ће помоћи и видљивост и деинституционализацију у правом смислу речи.

**Председник Одбора** је на крају седнице истакао да је важно то што је ова тема постала видљива, да је проблем изнет на површину и да постоји воља да се тај проблем решава. Важно је да постоји интерактивна комуникација и да што пре се приступи изради конкретних докумената, пре свега стратегије и акционих планова.

Седница је закључена у 13.10 часова.

**СЕКРЕТАР ОДБОРА ПРЕДСЕДНИК ОДБОРА**

**Рајка Вукомановић Мехо Омеровић**